Teatret får et fordelagtigt lån.

Da byrådet i Hjørring Kommune onsdag aften mødtes for at tage stilling til en eventuel støtte til det kriseramte Vendsyssel Teater, var det et stort flertal, der bevilligede støtten. Vendsyssel Teater får nu 1,2 millioner kroner i støtte fra Hjørring Kommune og et langfristet og rentefrit lån på omkring fire millioner kroner. - Vi ville jo ikke gøre det, hvis ikke vi havde en tro på, at pengene har en virkning, siger borgmester Søren Smalbro (V). - Vi har en klar forventing om, at det her er den medicin, der skal til. Folk skal huske at bruge teatret Derudover skal kommunens folk i forvaltningen fremover været i tæt dialog med ledelsen ved Vendsyssel Teater. Og politikerne kommer til at få rapporter fra teatret hver kvartal, så de kan følge udviklingen nøje. - En anden medicin, der skal til, er, at vi som borgere skal være bedre til at bruge vores teater. For det er klart, at hvis der ikke er kunder i butikken, så hjælper det her ingenting. Så vi har et håb om, at teatergængerne vender tilbage, siger Søren Smalbro. Desuden blev der, da teatret i sin tid blev oprettet, lavet en samarbejdsaftale mellem teatret og Hjørring Kommune. Ifølge borgmesteren betyder aftalen, at Hjørring Kommune står på mål for eventuelle økonomiske problemer. Derfor har kommunen heller ikke mulighed for at vende ryggen til problemerne.